钦定古今图书集成/明伦汇编/官常典/第506卷 > 李守恩
## 钦定古今图书集成/明伦汇编/官常典/第506卷 > 李守恩

按《宋史李汉超传》：汉超子守恩，少骁果善战，有父风，
初补齐州牙职。开宝二年，太祖亲征太原，汉超为北
面行营都监，守恩从父军中。会契丹遣兵援河东，至
定州西嘉山，将入王门，守恩领牙兵数千骑战败之，
斩首三千级，获战马器甲甚众，擒首领二十七人。随
汉超见于行在，赐戎服、金带、器币缗钱。太祖谓左右
曰：“此稚子能若是，他日将帅才也。”汉超卒，擢为骁猛
军校，累官至陇州刺史、知灵州。与转运使陈纬部刍
粮过瀚海，为贼所邀，守恩及子广文、助教象之、陇州
衙内指挥使，望之、弟寄班守忠皆没。真宗闻之震悼，
特赐守恩洪州观察使。